የደረቅ ቆሻሻ አወጋገዱ የከተማዋን እድገትና የሕዝቧን ቁጥር ያማከለ ሊሆን እንደሚገባ ተገለጸ
 አዲስ አበባ፦ የአዲስ አበባ ከተማ የደረቅ ቆሻሻ አወጋገድ የከተማዋን እድገትና በየጊዜው የሚጨምረውን የነዋሪዎቿን ቁጥር ያማከለ አለመሆኑን የደረቅ ቆሻሻ አስተዳደር ኤጀንሲ አስታወቀ:: የአዲስ አበባ ከተማ የደረቅ ቆሻሻ አስተዳደር ኤጀንሲ ምክትል ዋና ሥራ አስኪያጅ ወይዘሮ ሃይማኖት በዘለቀ ከአዲስ ዘመን ጋዜጣ ጋር ባደረጉት ቃለ ምልልስ እንደገለጹት፣ ያለው የቆሻሻ ማስወገጃ አንድ ከመሆኑ ጋር በተያያዘ እንደሚፈለገው ከተማዋን ለነዋሪዎቿ ምቹ ጽዱና ለኑሮ ተስማሚ ማድረጉ ላይ ክፍተቶች አሉ :: እንደ ወይዘሮ ሃይማኖት ገለጻ ከዚህ በፊት ሁለት የቆሻሻ ማስወገጃዎች በሰንዳፋና በረጲ የነበሩ ቢሆንም አሁን ላይ ሁሉንም ሥራ እየሰራ ያለው የረጲ ቆሻሻ  ማስወገጃ ብቻ ነው:: የሰንዳፋው በሕዝብ ጥያቄ መሠረት ሥራውን አንዲያቋርጥ ሆኗል አንድ ለእናቱ ሆኖ እያገለገለ ያለው ረጲ ብቻ መሆኑን ያብራራሉ ::  ይህ አንድ ለእናቱ የቆሻሻ ማስወገጃ የሕዝብ ቁጥሩና የከተማዋን እድገት የሚመጥን ካለመሆኑም በላይ በተለይም የኃይል ማመንጫው አንድ ነገር ሆኖ ቢቆም የከተማው ቆሻሻ ከፍተኛ ችግር ላይ እንደሚወድቅ ተናግረዋል:: «ከተማዋ ሁሌም አዳዲስ ሰዎች የሚመጡባት በየቀኑ የነዋሪዎቿ ቁጥር የሚጨምር እንደመሆኑ ሕዝቡ ባደገና ወደመካከለኛ ገቢ ደረጃ በተሸጋገረ ቁጥር የሚያመነጨው ቆሻሻ ሸክም እየሆነ ነው የሚሄደው:: በመሆኑም ሩቅ አሳቢ ሆነን በርከት ያሉ ማስወገጃዎችና የመልሶ ጥቅም ማዋያ ተርሚናሎች ሊኖሩን ይገባል» ብለዋል ወይዘሮ ሃይማኖት :: ሙሉ ንባቡን በገጽ 8 እና 9 ላይ ይመልከቱ፡፡ አዲስ ዘመን ሰኔ 17/2012እጸገነት አክሊሉ